A Tanács határozata

(1997. március 13.)

az Európai Közösség és a Norvég Királyság közötti vámügyi együttműködésről szóló egyezmény levélváltás formájában történő megkötéséről

(97/269/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére, egyetértésben a 228. cikk (2) bekezdésének első mondatával és a 228. cikk (3) bekezdésének első albekezdésével,

tekintettel a Bizottság javaslatára,

mivel egyrészt a Norvég Királyság és a Finn Köztársaság között, másrészt a Norvég Királyság és a Svéd Királyság között létrejött nemzeti vámügyi együttműködéseket – a Közösség hatáskörébe tartozó ügyek esetén – fel kell váltania egy közösségi rendszernek;

mivel a határokra vonatkozó együttműködési megállapodások a kereskedelem megkönnyítését és az erőforrások hatékony felhasználását hivatottak elősegíteni a legtávolabbi régiókban lévő korlátozott számú határátkelőhely között, különösen a Finn Köztársaságban és a Svéd Királyságban; mivel ezek a területek földrajzi körülményeik folytán számos különlegességgel bírnak (rendkívül kellemetlen klimatikus körülmények, rendkívül hosszú határok, nagy belső távolságok, egyes területek nehéz elérhetősége), valamint igen alacsony népsűrűségük és forgalmuk révén ezek a különlegességek újak a Közösségben és különös figyelmet igényelnek, hogy az érintett régiók és gazdasági szereplők ne legyenek hátrányosan érintve;

mivel 1996. október 25-én a Tanács felhatalmazta a Bizottságot arra, hogy a Közösség megbízásából levélváltás formájában tárgyaljon egy, az Európai Közösség és a Norvég Királyság közötti vámügyi együttműködésről szóló egyezményről;

mivel a Finn Köztársaság és a Svéd Királyság teljes kötelezettséget vállal – beleértve a pénzügyi kötelezettséget is – a Közösség felé minden olyan tevékenységre vonatkozóan, amelyeket a norvég vámhatóságok az ő nevükben tettek vagy tenni fognak;

mivel a finn és a svéd vámhatóságok kölcsönös közigazgatási megállapodást kötnek a norvég vámhatósággal az egyezmény végrehajtására; mivel az ilyen megállapodásokat be kell jelenteni a Bizottságnak; mivel a finn és svéd vámhatóságok beszámolással tartoznak a Bizottságnak az egyezmény végrehajtásáért;

mivel az Európai Közösség és a Norvég Királyság között megtárgyalt, levélváltás formájában megkötött, vámügyi együttműködésről szóló egyezményt jóvá kell hagyni,

A KÖVETKEZŐKÉPPEN HATÁROZOTT:

1. cikk

Az Európai Közösség és a Norvég Királyság közötti, levélváltás formájában kötött vámügyi együttműködésről szóló egyezményt a Közösség ezúton jóváhagyja.

Az egyezmény szövege ezen határozathoz csatolva van.

2. cikk

A Finn Köztársaság és a Svéd Királyság teljes felelősséget vállal – beleértve a pénzügyi kötelezettséget is – a Közösség felé minden olyan tevékenységre vonatkozóan, amelyeket a norvég vámhatóságok az ő nevükben tettek vagy tenni fognak.

3. cikk

(1) A finn és a svéd vámhatóság mindegyike közigazgatási megállapodást köt a norvég vámhatósággal az egyezmény végrehajtására. Ezeket az intézkedéseket bejelentik az Európai Közösségek Bizottságának.

(2) A finn és svéd vámhatóságok beszámolási kötelezettséggel tartoznak a Bizottságnak az egyezmény végrehajtásáért. Ennek értelmében éves jelentést nyújtanak be a Bizottságnak, hacsak különleges körülmények miatt további jelentésekre nem lesz szükség.

4. cikk

Az egyezmény 7. cikke alapján felállított vegyes bizottságban a Közösséget a Bizottság képviseli, amelyet a tagállamok képviselői segítenek.

5. cikk

A Tanács elnöke felhatalmazást kap azon személyek kinevezésére, akik felhatalmazást kapnak a Közösségre nézve kötelező erejű egyezmény aláírására és az egyezmény [1] 11. cikkében rögzített bejelentés végrehajtására.

6. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1997. március 13-án.

a Tanács részéről

az elnök

M. Patijn

[1] Az egyezmény hatálybalépésének dátumát a Tanács főtitkára fogja közzétenni az Európai Közösség Hivatalos Lapjában.

--------------------------------------------------